Jan 06,2019
అప్పుల బాట పట్టిన ప్రభుత్వ సంస్థ హాల్‌!
న్యూఢిల్లీ: కేంద్రం లోని మోడీ సర్కారు తీసుకుంటున్న అర్థం లేని నిర్ణయాలతో ఒకప్పుడు మేటీ ప్రభుత్వ రంగ సంస్థలుగా వెలిగిన పీఎస్‌యూలు నేడు దివాల స్థితికి చేరుకుంటున్నాయి. తాజా గా ప్రభుత్వ రంగ రక్షణ సంస్థ హిందుస్థాన్‌ ఏరోనాటిక్స్‌ లిమిటెడ్‌ (హాల్‌) గత కొన్ని నెలలుగా ఆర్థిక ఇబ్బందులతో సతమతమవుతోంది. కనీసం ఉద్యోగులకు జీతాలు ఇచ్చే డబ్బు లేకపోవడంతో రూ.1000కోట్ల అప్పు చేసినట్లు తాజాగా మీడియాలో ఒక కథనం వెలుగులోకి వచ్చింది. హాల్‌ ఆర్థిక ఇబ్బందులు ఎదుర్కొంటోందని, ప్రస్తుతం ఆ కంపెనీ వద్ద ఉన్న డబ్బుతో తమ 29వేల ఉద్యోగులకు కేవలం మూడు నెలలు మాత్రమే జీతాలు ఇవ్వగలదని గతేడాది అక్టోబరులో ఓ మీడియా కథనం పేర్కొంది. అయితే ఈ కథనంపై తాజాగా హాల్‌ సీఎండీ ఆర్‌ మాధవన్‌ స్పందించారు. హాల్‌పై వస్తున్న వార్తలు నిజమేనని, ఇప్పటికే ఉద్యోగుల జీతాల కోసం రూ.1000కోట్ల అప్పు చేసినట్లు తెలిపారు. ఈ ఏడాది మార్చి 31 నాటికి తమ నష్టాలు రూ.6వేల కోట్లకు చేరుకుంటాయని ఆయన వెల్లడించారు. హాల్‌ ఆర్థిక ఇబ్బందులకు ప్రధాన కారణం భారత వైమానిక దళమేనని తెలుస్తోంది. 2017 సెప్టెంబరు నుంచి గతేడాది డిసెంబరు 31 వరకు హాల్‌కు భారత ఎయిర్‌ఫోర్స్‌ చెల్లించాల్సిన బకాయిల మొత్తం రూ. 14,700కోట్ల వరకు ఉంది. ఈ ఏడాది మార్చి 31 నాటికి ఇది రూ. 20వేల వరకు పెరగనుందని మాధవన్‌ తెలిపారు. మరో రూ.వెయ్యికోట్లు నేవీ, ఆర్మీ చెల్లించాల్సి ఉంది. 2017 సెప్టెంబరు నుంచి ఎయిర్‌ఫోర్స్‌ కేవలం రూ.2వేల కోట్లు మాత్రమే చెల్లించిందని మాధవన్‌ పేర్కొన్నారు. గత రెండు మూడు దశాబ్దాల్లో హాల్‌ అప్పు అడగడం ఇదే తొలిసారి అని తెలిపారు.
మీ స్నేహితులకు రికమెండ్ చెయ్యండి